送鄭侍郎四川制置分韻得蓋字
作者：魏了翁
朝代：宋

paragraphs: 恭惟皇上心，納納天同大。
明命輟禁游，往撫蜀彫瘵。
蜀山在何許，斜陽點鴉背。
家住扶桑東復東，却望斜陽鐵山外。
金頭奴子扼熙秦，銀州兵馬衝蘭會。
使我六年望烽火，征人穿空枕戈祋。
使我千里致鐘石，居人轑釜泣粗糲。
縣官無蓄租，百姓無藏蓋。
上有蒼蒼之高天，卒然叫呼不可待。
閫外萬戚休，只以一身佩。
我於公行無所贈，筮言得咸爲艮兌。
艮山本中虛，兌澤乃上溉。
獨於九四論心體，而以朋思爲障礙。
願公書此象，長於卧興對。
蜀道青天蜀平地，君侯一心即難易。
思耕亭前先鄭碑，更看他年後鄭記。